डॉ . तंवर ने सत्ता परिवर्तन की हुंकार भरते हुए लाखों की संख्या में उपस्थितलोगों की मौजूदगी में मिशन 2019 के लोकसभा व विधान सभा चुनाव को लेकर संघर्ष का शंखनाद कर दिया। श्री तंवर ने पानीपत में आयोजित पोल खोल-हल्ला बोल रैली मैदान में खचाखच भरे पंडाल में आह्वान करते हुए कहा कि अब उनका यह संघर्ष दिल्ली की गद्दी पर श्री राहुल गांधी को बिठाने व हरियाणा के चंडीगढ की गद्दी पर कांग्रेस की विजय पताका फहराने पर ही थमेगा। उन्होंने कहा कि रैली में जिस प्रकार से लाखों लोगों ने पहुंचकर भाजपा सरकार के खिलाफ अपना रोष व्यक्त किया है उससे साफ है कि हरियाणा में होने वाले लोकसभा चुनाव में दस की दस व विधानसभा की 90 में से 80 से अधिक सीटों में कांग्रेस की विजय होगी। कार्यकर्ता ही बनाएंगे विधायक और मुख्यमंत्री रैली में उमडी भीड से गदगद अपने विरोािधयों पर निशाना साधते हुए कहा कि यही असली कांग्रेस है क्योंकि किसी भी पार्टी के लिए कार्यकर्ता ही असल में रीढ़ का कार्य करते हैं और कार्यकर्ता ही विधायक व मुख्यमंत्री बनाते हैं। उन्होंने कहा कि चार साल के संघर्ष में उन्होंने प्रदेश के गली-कूचों में जाकर लोगों के साथ-साथ जमीनी स्तर पर कार्यरत असल कांग्रेसी के दर्द व पीड़ा को समझा है और आज रैली की सफलता इस बात का प्रमाण है कि हरियाणा की जनता ने कांग्रेस के राष्ट्रीय अध्यक्ष श्री राहुल गांधी में अपना विश्वास व्यक्त कर देश-प्रदेश में सत्ता परिवर्तन के लिए तैयारी कर ली है। श्री तंवर ने कहा कि पानीपत के मैदान में आयोजित यह पोल खोल-हल्ला बोल रैली में राहुल गांधी व कांग्रेस को मजबूत करने की बुनियाद रखी गई है जो आगामी दिनों में मजबूत इमारत खड़ी करेगी।